Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Ive Dujmića, gradonačelnika Grada Opatije,** na 14. sjednici održanoj 15. lipnja 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ive Dujmića, gradonačelnika Grada Opatije, zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa između Grada Opatije i trgovačkog društva Marea d.o.o., u kojem je jedini imatelj udjela u vlasništvu (temeljnom kapitalu) bračni drug dužnosnika, koji je nastao izdavanjem koncesijskog odobrenja Vijeća za koncesijska odobrenja Grada Opatije od 23. ožujka 2016.g. te od 15. ožujka 2017.g., a odnosi se na djelatnost iznajmljivanja na plaži Ičići.**
2. **Poziva se dužnosnik Ivo Dujmić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

U Povjerenstvu je dana 12. svibnja 2017.g. zaprimljena anonimna prijava mogućeg sukoba interesa protiv dužnosnika Ive Dujmića, gradonačelnika Grada Opatije pod brojem 711-U-1704-P-234/17-01-3 povodom kojeg se vodi predmet pod brojem: P-234/17.

U prijavi se u bitnome navodi da je dužnosnik Ivo Dujmić dodijelio koncesiju trgovačkom društvu Marea d.o.o., u vlasništvu njegove supruge, ujedno ovlaštene za zastupanje društva zajedno s dužnosnikova dva sina, za obavljanje djelatnosti na plaži Ičići. U prijavi se ukazuje kako je dužnosnik zatražio od Primorsko-goranske županije izmjenu Plana davanja koncesija za gospodarsko korištenje pomorskog dobra u 2016.g. kojim se uređuje obavljanje djelatnosti na navedenoj plaži obzirom da je u 2016.g. prestala koncesija za gospodarsko iskorištavanje plaže Ičići, koncesionara trgovačko društvo Parkovi d.o.o. koje je u vlasništvu Grada Opatije. Nadalje se navodi da je Gradsko vijeće Grada Opatije na sjednici održanoj dana 22. ožujka 2016.g. izdalo više koncesijskih odobrenja, među kojima i trgovačkom društvu Marea d.o.o. za iznajmljivanje 180 suncobrana, 200 ležaljki i 60 sefova, 3 sandoline, 7 pedalina i 2 ležaljke za plovidbu, na mikrolokaciji 9 plaža Ičići. Također se iznosi da je istom poslovnom subjektu izdano koncesijsko odobrenje i za 2017.g. za istu lokaciju, i to samo za iznos od 40,00 kn po komadu objekta koji se iznajmljuje godišnje (suncobran) odnosno za iznos od 500,00 kn po komadu sandoline i pedaline godišnje, iako Grad Opatija godišnje ulaže u održavanje plaže Ičići oko 300.000,00 kn. U prijavi se navodi da je time trgovačko društvo Marea d.o.o. privilegirano u odnosu na ostale poslovne subjekte čime je dužnosnik iskoristio obnašanje javne dužnosti za probitak povezane osobe koje će time ostvariti veliki financijski interes.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog zakona, stoga je i Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupne registre te prikupilo potrebne podatke i dokumentaciju.

Na zahtjev Povjerenstva, Grad Opatija, Upravni odjel za komunalni sustav i zaštitu okoliša očitovao se dopisom, klasa: 711-01/17-01/3, urbroj: 2156/01-06/01-17-2 od 6. lipnja 2017.g. u kojem se navodi da trgovačko društvo Marea d.o.o. nikada nije bilo nositelj koncesije za obavljanje djelatnosti na plaži Ičići te da nije s Gradom Opatijom sklapalo ugovor o obavljanju djelatnosti po osnovu koncesije ili koncesijskog odobrenja, obzirom da se za obavljanje djelatnosti na temelju koncesijskog odobrenja ne sklapa ugovor. Navodi se da je postupak i način dodjele koncesijskog odobrenja propisan Uredbom o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14.) te da u navedenom postupku ne sudjeluje gradonačelnik u bilo kojoj fazi odlučivanja. Nadalje se navodi da je istom Uredbom propisano da se na području svake jedinice lokalne samouprave na čijem području postoji pomorsko dobro osniva Vijeće za koncesijska odobrenja koje imenuje gradsko vijeće i sastoji se od predsjednika i četiri člana, od čega su tri predstavnici grada, te po jedan predstavnik županijskog tijela nadležnog za poslove pomorstva i predstavnik lučke kapetanije. U očitovanju se iznosi da u postupku pripreme upravljanja pomorskim dobrom Grad Opatija surađuje s nadležnim županijskim Upravnim odjelom za pomorsko dobro, promet i veze kako bi se uskladile planirane lokacije i sadržaji koncesijskih odobrenja s planom dodjele koncesija kojeg donosi županija, a navedeno Vijeće po dobivanju suglasnosti na Plan od strane nadležnog tijela Primorsko-goranske županije razmatra zahtjeve za dodjelu koncesijskih odobrenja koja izdaje sukladno donesenom planu.

Grad Opatija uputio je 1. prosinca 2015.g. Upravnom odjelu za pomorsko dobro, promet i veze Primorsko-goranske županije prijedlog za izmjenu Plana davanja koncesija za gospodarsko korištenje pomorskog dobra u 2016.g. u vezi plaže Ičići, pri čemu se u navedenom prijedlogu tumači da je plaža Ičići prerasla uobičajene okvire kupališnih objekata koji su funkcionalni samo tijekom sezone te da se prostor koristi tijekom cijele godine, i izvan sezone kupanja, kao uređeni gradski trg sa brojnim sadržajima za djecu i obitelji, iz kojeg razloga postojeći model koncesije za gospodarsko korištenje plaže više nije mogao pokriti sve sadržaje koji se odvijaju na prostoru. Nakon što je Županijska skupština Primorsko-goranske županije usvojila izmjene Plana davanja koncesija za gospodarsko korištenje pomorskog dobra u 2016.g., Grad Opatija predložio je izmjenu Plana upravljanja pomorskim dobrom za 2016.g. na način da su uvrštene gospodarske djelatnosti koje će se na plaži Ičići nastaviti obavljati nakon 30. lipnja 2016.g. po osnovi koncesijskog odobrenja, a koje u cijelosti odgovaraju djelatnostima koje su se ranije obavljale putem ugovora o podkoncesiji. Po dobivanju suglasnosti na Plan upravljanja pomorskim dobrom za 2016.g. svi poslovni subjekti koji su na plaži do tada obavljali djelatnost kao podkoncesionari podnijeli su zahtjev za dodjelu koncesijskih odobrenja, kojima je udovoljilo Vijeće za koncesijsko odobrenje.

Grad Opatija u dopisu naglašava da se koncesijska odobrenja dodjeljuju na zahtjev, a ne po pozivu ili javnom natječaju, visina naknade koju plaća ovlaštenik koncesijskog odobrenja propisana je navedenom Uredbom i zavisi o vrsti gospodarske djelatnosti koja se obavlja na pomorskom dobru i turističkom razredu pojedinog naselja, s time da gradonačelnik može odrediti iznos za svaku djelatnost unutar zakonskog raspona koji je na području Grada Opatije uvijek bio propisan u maksimumu, kao i da se prednost daje ranije podnesenom zahtjevu, ako se radi o dva i više zahtjeva za istu namjenu, prema Naputku Ministarstva pomorstva, prometa i infrastrukture od 5. studenoga 2014.g.

Napominje se da trgovačko društvo Marea d.o.o. obavlja djelatnost iznajmljivanja suncobrana i ležaljki te sandolina i pedalina od 1991.g., a zadnjih godina obavlja i djelatnost iznajmljivanja sefova za čuvanje osobnih stvari, i to po raznim osnovama, do 2006.g. po osnovi koncesijskih odobrenja, od 2006.g. do polovice 2016.g. kao podkoncesionar koncesionara Parkovi d.o.o., a od 1. srpnja 2016.g. temeljem koncesijskog odobrenja. Ističe se da je trgovačko društvo Marea d.o.o. jedan od 11 poslovnih subjekata koji obavljaju djelatnost na plaži Ičići kao i da obavlja navedene djelatnosti za koje je registrirana te da isto trgovačko društvo nije bilo koncesionar za bilo koju djelatnost na plaži Ičići.

Zahtjevi za dobivanje koncesijskog odobrenja na plaći Ičići u 2016.g. i 2017.g. podneseni su prema važećoj Uredbi, a niti za jednu lokaciju nije podneseno više zahtjeva. Vijeće za koncesijska odobrenja Grada Opatije izdalo je trgovačkom društvu Marea d.o.o. koncesijsko odobrenje za razdoblje od 1. srpnja 2016.g. do 31. prosinca 2016.g. za iznajmljivanje 180 suncobrana, 200 ležaljki i 60 sefova po cijeni od 40,00 kn po komadu godišnje, te za 3 sandoline, 7 pedalina i 2 ležaljke za plovidbu po cijeni od 500,00 po komadu godišnje na temelju zahtjeva podnesenog 22. veljače 2016.g., odnosno u ukupnom iznosu od 11.800,00 kn. Svim nositeljima koncesijskog odobrenja naknada je obračuna razmjerno vremenu u kojemu su obavljali djelatnost tj. za razdoblje pola godine. Vijeće za koncesijska odobrenja Grada Opatije izdalo je trgovačkom društvu Marea d.o.o. koncesijsko odobrenje dana 15. ožujka 2017.g. za razdoblje za 2017.g. za iznajmljivanje 180 suncobrana, 200 ležaljki i 60 sefova po cijeni od 40,00 kn po komadu godišnje, te za 3 sandoline, 7 pedalina i 2 ležaljke za plovidbu po cijeni od 500,00 po komadu godišnje na temelju zahtjeva podnesenog 27. siječnja 2017.g. odnosno na ukupan iznos od 22.600,00 kn.U dopisu se zaključno iznosi da je trgovačko društvo Marea d.o.o. platilo naknadu za 2016.g. i 2017.g. unutar roka određenog koncesijskim odobrenjem te da nema sukoba interesa u smislu odredbi ZSSI-a.

Mjerodavno pravo za koncesijsko odobrenje na pomorskom dobru je Uredba o postupku davanja koncesijskog odobrenja na pomorskom dobru kojom se propisuju djelatnosti za koje se može dati koncesijsko odobrenje, postupak davanja koncesijskog odobrenja i visina naknade za davanje koncesijskog odobrenja. Člankom 2. stavkom 1. navedene Uredbe propisano je da se za svaki grad/općinu na čijem području postoji pomorsko dobro osniva Vijeće za davanje koncesijskog odobrenja koje prema stavku istog članka daje koncesijsko odobrenje za obavljanje djelatnosti na pomorskom dobru, koje ne isključuje niti ograničuje opću upotrebu pomorskog dobra. Prema članku 6. Uredbe zahtjev za davanje odobrenja podnosi se Vijeću za davanje koncesijskog odobrenja, putem grada/općine, a Vijeće imenuje gradsko/općinsko vijeće i čine ga predsjednik i četiri člana, koji su predstavnici slijedećih tijela, i to predstavnik grada/općine na čijem se području osniva Vijeće (tri predstavnika), predstavnik županijskog upravnog tijela nadležnog za poslove pomorstva te predstavnik lučke kapetanije/ispostave koje gradskom/općinskom vijeću predlažu čelnici istih tijela. Istom Uredbom propisana je naknada za koncesijsko odobrenje prema Jedinstvenom popisu djelatnosti navedenom Uredbom, te je određena po sredstvu (brodica na motorni pogon, suncobran isl.), obračunskoj jedinici (po komadu, po metru dužine) te po turističkim razredima od A do D u određenom rasponu.

Prema članku 7. stavcima 1. i 2. iste Uredbe podnositelj zahtjeva za davanje odobrenja može biti svaka pravna ili fizička osoba registrirana za obavljanje djelatnosti za koju se traži odobrenje. Zahtjev za davanje odobrenja podnosi se Vijeću na tiskanom obrascu, koji čini sastavni dio Uredbe kao Prilog 2. i Prilog 3. prema članku 8. Uredbe prilikom rješavanja temeljem zahtjeva, Vijeće je dužno utvrditi je li zahtjev usklađen s godišnjim planom upravljanja pomorskim dobrom, a prema članku 9. Uredbe na temelju provedenog postupka Vijeće daje odobrenje na vremenski rok do najviše 5 (pet) godina, a rok se određuje na kalendarske (nedjeljive) godine.

Očitovanju Grada Opatije prileži Naputak Ministarstva pomorstva, prometa i infrastrukture, klasa: 342-22/14-02/88, urbroj: 530-03-1-14-2 od 5. studenoga 2014.g. u kojem se navodi da treba na zaprimljenim zahtjevima za dodjelu koncesijskog odobrenja navesti dan te sat i minutu primitka pismena, kako bi se nedvojbeno mogao utvrditi čiji je zahtjev ranije zaprimljen u slučaju osobne ili obične dostave pismena u pisarnici. Očitovanju prileže i rješenja Gradskog vijeća Grada Opatije o razrješenju i imenovanju članova Vijeća za dodjelu koncesijskih odobrenja iz 2004.g., 2009.g. te 2016.g.

Iz priloženog dopisa Grada Opatije od 1. prosinca 2015.g., klasa: 342-01/15-01/25, urbroj: 2156/01-0315-1-koji je potpisao dužnosnik Ivo Dujmić, a upućenog nadležnom upravnom odjelu Primorsko-goranske županije predlaže se izmijeniti Plan davanja koncesija za gospodarsko korištenje pomorskog dobra u 2016.g. u pogledu korištenja plaže Ičići obrazlažući potrebu izmjene okolnošću da je koncesiju za gospodarsko korištenje plaže imalo trgovačko društvo Parkovi d.o.o., čiji je jedini osnivač Grad Opatija te da se gospodarske djelatnosti na plaži obavljaju u minimalnom obimu potrebnom za zadovoljenje potreba kupača, što ostavlja dovoljno prostora za njihov ugodan boravak, a svi sadržaji na plaži (igrališta i dr.) se koriste besplatno. U dopisu se napominje da je obavljanje gospodarskih djelatnosti (ugostiteljstvo, prodaja plažne opreme) bilo povjereno trećim osobama putem ugovora o potkoncesiji. Ističe se da je plaža prerasla uobičajene okvire kupališnih objekata, da se koristi cijele godine za razne aktivnosti, zbog čega postojeći model koncesije ne zadovoljava sve funkcije i sadržaje na prostoru plaže, a Grad Opatija cijele godine istu održava za što izdvaja sredstva iz gradskog proračuna.

Dopisom se navodi da je, iako je Planom davanja koncesija za gospodarsko korištenje pomorskog dobra na području Primorsko-goranske županije, predviđeno davanje koncesije, Grad Opatija u pripremi za izradu studije gospodarske opravdanosti gospodarskog korištenja pomorskog dobra za trgovačko društvo Parkovi d.o.o. utvrdio je da ne postoji mogućnost da se kroz koncesiju urede i reguliraju odnosi vezani za funkcioniranje prostora isključivo kao javne površine sa javnim sadržajima u najvećem dijelu godine, izvan sezone kupanja od listopada do svibnja. Ako se koncesija ne bi dodijelila navedenom trgovačkom društvu u vlasništvu Grada Opatije, navodi se da bi bilo onemogućeno ulaganje Grada u redovno održavanje površine, jer se radi o ulaganjima koji se ne bi mogla vratiti kroz gospodarske djelatnosti koje se na plaži obavljaju samo tijekom nekoliko ljetnih mjeseci. Stoga se napominje da plažu treba definirati kao prostor kojim će upravljati Grad Opatija i na kojemu će se obavljati gospodarske djelatnosti putem koncesijskih odobrenja, jer će gubitak za Grad i Primorsko-goransku županiju biti neznatan, oko 150.000,00 kn godišnje u odnosu na ukupne ostale koristi koje bi se ostvarivale kroz aktivnosti na plaži tijekom cijele godine i ulaganja u pomorsko dobro financiranih od Grada Opatije.

Dužnosnik Ivo Dujmić, gradonačelnik Grada Opatije donio je dana 30. studenoga 2015.g. Godišnji plan upravljanja pomorskim dobrom za 2016.g. kojim se na plaži Ičići, pored drugih gospodarskih djelatnosti, predviđa obavljanje djelatnosti iznajmljivanja 180 suncobrana, 200 ležaljki, 3 sandoline, 7 pedalina, 2 GO float ležaljki za plovidbu te 60 sefova na temelju koncesijskog odobrenja. Navedenim Planom određuje se da će se do zaključivanja ugovora o koncesiji za izgradnju i gospodarsko korištenje određenih mikrolokacija na pomorskom dobru obavljanje djelatnosti odvijati u režimu koncesijskih odobrenja koje će nadležno Vijeće izdavati na razdoblje od 1 godine, izuzev za pojedine mikrolokacije poput plaže Ičići za koje će Vijeće izdati koncesijsko odobrenje za razdoblje do 31. prosinca 2016.g. Grad Opatija zadržao je pravo da određene plaže koje je Grad počeo uređivati i održavati radi javnog interesa, među kojima i plažu Ičići, ostanu pod nadzorom Grada Opatije. Upravni odjel za pomorsko dobro, promet i veze Primorsko-goranske županije dopisom od 3. veljače 2016.g. potvrdio je da je navedeni Plan usklađen sa Planom upravljanja pomorskim dobrom na području Primorsko-goranske županije za 2016.g., što je učinjeno i za kasnije izmjene tog Plana.

Dužnosnik Ivo Dujmić, gradonačelnik Grada Opatije donio je dana 30. studenoga 2016.g. Godišnji plan upravljanja pomorskim dobrom za 2017.g. kojim se propisuju lokacije na kojima će se obavljati djelatnost na pomorskom dobru u režimu koncesijskih odobrenja i koje će se izdavati na razdoblje od 1 godine, izuzet mikrolokacija za koje je odobrenje izdano na dulje razdoblje. Kao lokacija na kojoj će se djelatnosti obavljati u opisanim režimu navodi se i plaža Ičići, također za djelatnost iznajmljivanja 180 suncobrana, 200 ležaljki, 3 sandoline, 7 pedalina, 2 GO float ležaljki za plovidbu i 60 sefova. Za navedeni plan te njegove kasnije izmjene također je pribavljena potvrda nadležnog županijskog upravnog tijela o usklađenosti s Planom upravljanja pomorskim dobrom na području Primorsko-goranske županije za 2017.g.

Vijeće za dodjelu koncesijskih odobrenja Grada Opatije dana 23. ožujka 2016.g. izdalo je koncesijsko odobrenje trgovačkom društvu Marea d.o.o., klasa: UP/I-342-01/16-01/33 urbroj: 2156/01-01-16-2 za obavljanje djelatnosti iznajmljivanja 180 suncobrana, 200 ležaljki i 60 sefova kao komercijalno-rekreacijskog sadržaja, na mirkolokaciji 9 plaža Ičići, za 40,00 kn po komadu godišnje te iznajmljivanja 3 sandoline i 7 pedalina i 2 GO float ležaljki za plovidbu za 500,00 kn po komadu godišnje za istu mirkolokaciju na razdoblje do 31. prosinca 2016.g. i utvrđenim iznosom naknade u korist gradskog proračuna u visini od 11.800,00 kn na temelju zahtjeva navedenog trgovačkog društva od 17. veljače 2016.g.

Nadalje, Vijeće za dodjelu koncesijskih odobrenja Grada Opatije dana 15. ožujka 2017.g. izdalo je koncesijsko odobrenje trgovačkom društvu Marea d.o.o., klasa: UP/I-342-01/17-01/26 urbroj: 2156/01-01-17-2 za obavljanje djelatnosti iznajmljivanja 180 suncobrana, 200 ležaljki i 60 sefova, kao komercijalno-rekreacijskog sadržaja, na mirkolokaciji 9 plaža Ičići, za 40,00 kn po komadu godišnje te iznajmljivanja 3 sandoline i 7 pedalina i 2 GO float ležaljki za plovidbu za 500,00 kn po komadu godišnje na razdoblje do 31. prosinca 2017.g., ali bez navođenja dana početka primjene tog koncesijskog odobrenja, i utvrđenim iznosom naknade u korist gradskog proračuna u visini od 22.600,00 kn na temelju zahtjeva navedenog trgovačkog društva od 27. siječnja 2017.g.

Ugovorom o koncesiji na pomorskom dobru koji su dana 1. srpnja 2016.g. sklopili Primorsko-goranska županija, kao davatelj koncesije, te trgovačko društvo Parkovi d.o.o., kao ovlaštenik koncesije, ovlaštenik koncesije stekao je pravo gospodarskog korištenja pomorskog dobra na području Grada Opatije za plažu Ičići u svrhu obavljanja gospodarske djelatnosti iznajmljivanja sredstava, komercijalno-rekreacijskih sadržaja te ugostiteljstva i trgovina. Ugovor je sklopljen na vremensko razdoblje od 10 godina od dana sklapanja ugovora.

Uvidom u podatke povijesnog izvatka sudskog registra nadležnog Trgovačkog suda u Bjelovaru, utvrđeno je da je pod matičnim brojem subjekta 040012939 upisano trgovačko društvo MAREA turizam i trgovina d.o.o. te da je jedini osnivač navedenog trgovačkog društva Dajna Dujmić od 2009.g. do danas, za koju je uvidom u Registar dužnosnika koji ustrojava i vodi Povjerenstvo utvrđeno da je bračni drug dužnosnika Ive Dujmića. Dajna Dujmić ujedno je ovlaštena zastupati navedeno trgovačko društvo samostalno i pojedinačno kao i dvojica sinova dužnosnika Ive Dujmića. Također, uvidom u povijesni izvadak utvrđeno je da je dužnosnik od 1996.g. do 2009.g. bio upisan kao jedini osnivač tog trgovačkog društva.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika. Stavkom 3. propisano je da se poslovni odnos u smislu ZSSI-a odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. istog članka ZSSI-a propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom.

Iz prikupljene dokumentacije proizlazi kako je neposredno prije isteka koncesije za gospodarsko iskorištavanje pomorskog dobra na području Grada Opatije (plaža Ičići) koju je imalo trgovačko društvo Parkovi d.o.o., čiji je jedini osnivač Grad Opatija, Grad Opatija sa stajališta gospodarske opravdanosti zaključio da obavljanje djelatnosti na tom području u režimu koncesije više ne ispunjava potrebe građana te da će se bolje gospodarsko iskorištavanje područja postići obavljanjem djelatnosti na plaži Ičići u pravnom režimu koncesijskog odobrenja. U tom bi slučaju Grad Opatija zadržao mogućnost ulaganja i održavanja navedenog područja.

Stoga je Grad Opatija kod nadležne upravne službe Primorsko-goranske županije inicirao postupak izmjene Plana davanja koncesija za gospodarsko korištenje pomorskog dobra u 2016.g. u vezi plaće Ičići te je dužnosnik Ivo Dujmić donio Godišnje planove upravljanja pomorskim dobrom za 2016.g. i 2017.g. za koje je od službe Primorsko-goranske županije Grad pribavio potvrdu o usklađenosti sa županijskim planovima. Navedenim Godišnjim planovima predviđa se obavljanje gospodarske djelatnosti na temelju koncesijskog odobrenja za područje plaće Ičići, ali i za druge lokacije na području Grada Opatije.

Nadalje, iz očitovanja proizlazi kako su poslovni subjekti u režimu koncesije obavljali gospodarsku djelatnosti kao potkoncesionari na temelju sklopljenih ugovora o potkoncesiji s ovlaštenikom koncesije trgovačkim društvom Parkovi d.o.o. čiji je jedini osnivač/imatelj udjela Grad Opatija, pri čemu je Primorsko-goranska županija bila davatelj koncesija za obavljanje djelatnosti u koncesijskom sustavu, dok je prema propisima o koncesijskom odobrenju davatelj odobrenja Grad Opatija. Također proizlazi kako su svi gospodarski subjekti koji su podnijeli zahtjev za koncesijsko odobrenje prethodno kao potkoncesionari obavljali gospodarsku djelatnost na tom dijelu pomorskog dobra, iz čega proizlazi, a što se u dopisu izričito i navodi, kako je i trgovačko društvo Marea d.o.o. na plaži Ičići obavljalo djelatnost do 30. lipnja 2016.g. kao potkoncesionar sklapanjem ugovora sa ovlaštenikom koncesije u pravnom odnosu u kojem je ovlaštenik koncesije trgovačko društvo Parkovi d.o.o., dok promjenom u pravni režim koncesijskog odobrenja nastaje poslovni odnos trgovačkog društva Marea d.o.o. s Gradom Opatijom. Iz navedenog proizlazi kontinuitet obavljanja poslova na plaži Ičići za trgovačko društvo Marea d.o.o. Pritom koncesijsko odobrenje povodom zahtjeva poslovnog subjekta bez provedbe natječajnog postupka, cijeneći trenutak zaprimanja zahtjeva kao mjerodavan za postupanje u slučaju postojanja dva ili više zahtjeva, daje Vijeće za koncesijska odobrenja Grada Opatije koje imenuje Gradsko vijeće Grada Opatije, pri čemu gradonačelnik Grada Opatije ne sudjeluje u navedenom postupku dodjele koncesijskog odobrenja.

Povjerenstvo u ovom postupku ne razmatra opravdanost izmjene načina pravnog režima obavljanja gospodarske djelatnosti na pomorskom dobru, niti može ocijeniti prednosti modela obavljanja gospodarske djelatnosti po koncesijskom odobrenju u odnosu na obavljanje gospodarske djelatnosti na temelju ugovora o potkoncesiji s ovlaštenikom koncesije u smislu kvalitetnijeg ispunjenja javnih potreba građana ili isplativijeg gospodarskog iskorištavanja pomorskog dobra odnosno ne može navedenu izmjenu sagledati u kontekstu boljeg upravljanja pomorskim dobrom.

Iz dokumentaciju je utvrđeno da je Vijeće za koncesijska odobrenja Grada Opatije dana 23. ožujka 2016.g. izdalo koncesijsko odobrenje trgovačkom društvu Marea d.o.o., klasa: UP/I-342-01/16-01/33 urbroj: 2156/01-01-16-2 za mirkolokaciju 9 plaža Ičići, za obavljanje djelatnosti iznajmljivanja 180 suncobrana, 200 ležaljki i 60 sefova te iznajmljivanja 3 sandoline i 7 pedalina i 2 GO float ležaljki za plovidbu, za razdoblje od 1. srpnja 2016.g. do 31. prosinca 2016.g. i utvrđenim iznosom naknade u korist gradskog proračuna u visini od 11.800,00 kn te da je isto Vijeće dana 15. ožujka 2017.g. izdalo koncesijsko odobrenje tom trgovačkom društvu za obavljanje iste djelatnosti iznajmljivanja do 31. prosinca 2017.g. i utvrđenim iznosom naknade u korist gradskog proračuna u visini od 22.600,00 kn, iz čega proizlazi kako je koncesijsko odobrenje od 15. ožujka 20017.g. izdano retroaktivno jer se u očitovanju Grada Opatije navodi da je izdano za 2017.g., imajući u vidu da je po ranijem aktu od 23. ožujka 2016.g. koncesijsko odobrenje prestalo s primjenom s 31. prosinca 2016.g.

Sijedom navedenog, proizlazi da je nastao poslovni odnos između trgovačkog društva Marea d.o.o., u kojem član obitelji dužnosnike ima više od 0,5% udjela u vlasništvu (temeljnom kapitalu), te Grada Opatija na temelju odluke Vijeća za koncesijska odobrenja Grada Opatije imenovanog od strane Gradskog vijeća Grada Opatije u čijem sastavu većinu čine predstavnici Grada Opatije te kojom za pravnu osoba koja obavlja gospodarsku djelatnost na temelju koncesijskog odobrenja nastaje pravo iznajmljivanja te obveza uplate sredstava u korist gradskog proračuna Grada Opatije.

Iz očitovanja i dokumentacije ne proizlazi da bi dužnosnik Ivo Dujmić, gradonačelnik Grada Opatije odlučivao o nastanaka navedenog poslovnog odnosa pa slijedom toga nisu utvrđene činjenice i okolnosti na strani dužnosnika koje bi upućivale da je počinio koje od zabranjenih djelovanja dužnosnika propisanih člankom 7. ZSSI-a.

Obzirom da dužnosnik Ivo Dujmić nije obavijestio Povjerenstvo o navedenom poslovnom odnosu te Povjerenstvo u roku od 15 dana od dana zaprimanja obavijesti nije bilo u mogućnosti izraditi mišljenje zajedno s uputama o načinu postupanja dužnosnika u opisanoj situaciji, proizlazi moguća povreda članka 18. stavka 1. ZSSI-a.

U postupku pred Povjerenstvom potrebno je nedvojbeno utvrditi je li propustom obavještavanja Povjerenstvo o nastalom poslovnom odnosu između Grada Opatije i trgovačkog društva Marea d.o.o. na strani dužnosnika Ive Dujmića došlo do povrede članka 18. stavka 1. ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivo Dujmić, elektronička dostava
2. Objava na internetskim stranica Povjerenstva
3. Pismohrana